**Să fim cu toţii, oameni-flori**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din lumina ţesută de fluturi

îmi croiesc a vieţii pelerină,

să scap de ploile ce or să vină,

lacrimi coborâte din nouri.

Din dragoste de pământ

cerul plânge cu rouă,

ca florile să ne dea nouă

mireasmă culeasă-n cuvânt.

Să fim cu toţii, oameni-flori,

cu inima spre cerul albastru

şi piciorul vegheat de-un astru,

căutând infinitu-n culori…

Să fim cu toţi oameni-păsări,

cu aripile udate de răsărit şi apus,

să vâslim spre Ţările de Sus,

prin visuri, zboruri şi sudori.

Fluturi de-o zi şi de-o noapte,

alergăm desculţi printre himere,

tributul florilor e o avere,

matricea zărilor – şoapte.

Ne arde adesea lumina,

din aripi ne facem evantai,

să răcorim îngerii de Mai,

florile-nmiresmează inima.